b"\n_START_ARTICLE_\nGerard Sagredo\n_START_SECTION_\nBiografia\n_START_PARAGRAPH_\nGiorgio Sagredo va n\xc3\xa9ixer cap al 980 en una fam\xc3\xadlia noble de Ven\xc3\xa8cia, els Sagredo, el dia de Sant Jordi, el nom del qual li fou imposat al bateig. Durant una greu malaltia, els seus pares l'encomanaren al seu sant patr\xc3\xb3 i va guarir; quan va cr\xc3\xa9ixer, va ingressar al monestir benedict\xc3\xad de San Giorgio Maggiore de Ven\xc3\xa8cia, prenent llavors el nom de Gerard, monjo que hi havia mort feia poc._NEWLINE_Fou l'abat del monestir. Durant un pelegrinatge a Terra Santa fou cridat a predicar a Hongria, on el rei Esteve I d'Hongria va confiar-li l'educaci\xc3\xb3 del seu fill, Emeric d'Hongria, que va morir molt jove. Pass\xc3\xa0 llavors alguns anys fent vida erem\xc3\xadtica i escrivint un text exeg\xc3\xa8tic: Deliberatio Gerardi Morosanae Ecclesiae episcopi supra hymnum trium puerorum ad Isingrimum liberalem, primera obra cient\xc3\xadfica escrita a Hongria._NEWLINE_Nomenat pel rei Esteve bisbe de Csan\xc3\xa1d, es dedic\xc3\xa0 a l'evangelitzaci\xc3\xb3 dels magiars, guanyant-se la denominaci\xc3\xb3 d'Ap\xc3\xb2stol d'Hongria. Quan el rei va morir, el van seguir anys de lluita pel poder; el 1046 una revolta condu\xc3\xad a la mort de molta gent, tant cristians com pagans. Entre ells, Gerard Sagredo, que el 24 de setembre fou llen\xc3\xa7at des de dalt d'un tur\xc3\xb3 de Buda, avui anomenat Gell\xc3\xa9rt (de Gerard) al Danubi: fou posat en un carro de dues rodes amb Brystik i Buldus, companys seus, i fou tirat; en arribar al peu del tur\xc3\xb3 els remataren a cops.\n_START_SECTION_\nVeneraci\xc3\xb3\n_START_PARAGRAPH_\nEl cos de Gerard, considerat com a m\xc3\xa0rtir, fou portat a la catedral de Csan\xc3\xa1d; el sarc\xc3\xb2fag \xc3\xa9s avui l'altar de l'esgl\xc3\xa9sia._NEWLINE_Fou canonitzat en 1083, amb els sants Esteve I d'Hongria i Emeric d'Hongria. El 1986 fou declarat patr\xc3\xb3 de la di\xc3\xb2cesi de Zrenjanin. Amb Esteve i Emeric \xc3\xa9s un dels sants patrons tradicionals d'Hongria."